Ocolul Silvic Doftana a început însămânțarea ghindelor de stejar în recipiente pentru a produce puieți containerizați. Prin această metodă de producere în recipiente de creștere, puieții forestieri vor deveni apți de plantat la vârsta de un an.
Prahova este renumită pentru pădurile de stejar din numeroase zone din Prahova. Puțini știu însă că, în aceste zile, Ocolul Silvic Doftana a pregătit substratul nutritiv și însămânțează ghinda de stejar în recipiente pentru a produce puieți containerizati.
"Astfel, după ce ghinda este așezată în recipiente, containerele sunt duse în solarii, iar puieții care vor răsări vor avea parte de cele mai bune condiții de creștere.
Prin această metodă de producere în recipiente de creștere, puieții forestieri devin apți de plantat de la vârsta de un an. Substratul pentru producerea puieților este format dintr-un amestec de turbă, perlit horticol și îngrășăminte cu eliberare pe termen lung.
În ultimii cinci ani, Regia Națională a Pădurilor – Romsilva a regenerat 72.330 hectare fond forestier proprietatea publică a statului, din care 48.604 hectare prin regenerări naturale și 23.726 hectare prin lucrări de împăduriri, pentru toate lucrările curente de regenerare, lucrări de împăduriri, refaceri și completări, fiind ultilizați circa 132 milioane de puieți forestieri, produși în pepinierele silvice proprii", a anunțat Regia Națională a Pădurilor – RomSilva.
Regia Națională a Pădurilor – Romsilva a anunțat că, la nivel național, administrează 3,13 milioane hectare păduri proprietatea publică a statului, circa 48% din pădurile țării, și asigură servicii silvice pentru circa un milion hectare de păduri aflate în alte forme de proprietate.
"Toate pădurile proprietatea publică a statului dețin certificarea managementului forestier în standard internațional", a mai precizat Regia Națională a Pădurilor – RomSilva.